**Օսլոյի օպերային թատրոն** (նորվ.՝ Operahuset), ազգային օպերային թատրոն Օսլոյի կենտրոնում՝ Բյորվիկայում։ Ղեկավարվում է Նորվեգիայի հանրային շինարարության և գույքի տնօրինության կողմից։ Զբաղեցնում է 38500 մ2 տարածք, ունի 1100 սենյակ, հիմնական լսարանը տեղավորում է 1364 մարդ, մյուս երկու կատարողական տարածքները՝ 200 և 400 մարդ։ Գլխավոր բեմն ունի 16 մետր լայնություն, 40 մետր խորություն։ Շենքի արտաքին անկյունային հատվածը պատված է իտալական մարմարով և սպիտակ գրանիտով։ 1300 թվականին Նիդարոսի տաճարի կառուցումից հետո Նորվեգիայի ամենամեծ մշակութային կառույցն է։

Պատմություն
-----------

Օսլոյի օպերային թատրոնի արտաքին տեսքը
1999 թվականին, երկար բանակցություններից հետո, Նորվեգիայի օրենսդիրը որոշեց Օսլոյում կառուցել նոր օպերային թատրոն։ Նախագծի մրցույթի համար ստացված 350 դիմումներից ընդունվել է Սնոհետա (Snøhetta) կազմակերպության նախագիծը։ Շինարարությունն սկսվել է 2003 թվականին, ավարտվել է 2007 թվականին, բացումը տեղի է ունեցել 2008 թվականի ապրիլի 12-ին, որին մասնակցել են Նորվեգիայի արքա Հարալդ V-ը, Մարգարիտ թագուհի II-ը, Ֆինլանդիայի նախագահ Տարյա Հալոնենը և այլ առաջնորդներ։

2008 թվականի Բարսելոնայի ճարտարապետական համաշխարհային փառատոնում օպերային թատրոնը արժանացել է մշակութային մրցանակի, 2009 թվականին՝ Ժամանակակից ճարտարապետության Եվրամիության մրցանակի։

Շենք
----

Օսլոյի օպերային թատրոնի ներքին տեսքը
Օպերային թատրոնի շենքը գտնվում է գրեթե Օսլոֆյորդ ծովածոցի մեջ։ Աչքի է ընկնում ջրի մեջ իջնող ընդարձակ տարածք զբաղեցնող տանիքով։ Տանիքը կառուցված է 36 հազար սպիտակ քարե սալիկներից (իտալական սպիտակ մարմար, որը սովորաբար օգտագործվում է քանդակագործության մեջ), կառուցված այնպես, որ ցանկացած ոք կարող է ափից հասնել մինչև շենքի ամենաբարձր կետը, որտեղից բացվում է հիանալի տեսարան դեպի քաղաք։

Անկյունային հատվածով դեպի ներքև իջնող տանիքը ճարտարապետական նորամուծություն է։ Շենքի հիմնական հատվածը պատված է սպիտակ գրանիտով և La Facciata-ով (սպիտակ իտալական Կարարա մարմար), բեմական աշտարակը ծածկված է սպիտակ ալյումինով։

Նախասրահը շրջապատված է 15 մ բարձրությամբ պատուհաններով, որոնց հատուկ ապակին հնարավորություն է տալիս վայելել ջրային տեսարանը։ Տանիքը շրջապատված է բարակ ուղղանկյուն սյուներով։

Ջերմություն ապահովելու համար ներքին հարդարանքները կաղնու փայտից են՝ ի տարբերություն զով սպիտակ արտաքինի։ Գլխավոր սրահն ունի ձիու պայտի տեսք, որը լուսավորում է 5800 ձեռագործ բյուրեղներ պարունակող օվալաձև ջահը։

Էլեկտրոնային լիբրետտո համակարգի համար նստատեղերին կից կան մոնիտորներ, որոնց միջոցով հանդիսատեսը նորվեգերեն, անգլերեն և բնօրինակ լեզվով կարող է հետևել օպերային լիբրետտոներին։

Արվեստ
------

Օպերային թատրոնի արտաքին և ներքին հարդարանքների համար ձեռնարկվել են տարբեր նախագծեր։ Առավել ուշագրավ է Վիեննայի գեղարվեստի ակադեմիայի պրոֆեսոր, իտալացի քանդակագործ Մոնիկա Բոնվիչինիի «She Lies» չժանգոտվող պողպատից և ապակե վահանակներով քանդակը։ Այն մշտական տեղակայվել է Օպերային թատրոնին կից ծովածոցում՝ բետոնե հարթակի վրա։ Քանդակը բացվել է 2010 թվականի մայիսի 11-ին Նորվեգիայի թագուհի Սոնյայի մասնակցությամբ։

Նախասրահի տանիքը ծածկող պատի վահանակը նախագծել է Օլաֆուր Էլիասոնը։ Աշխատանքներ են կատարել նաև արվեստագետներ Կրիստիան Բլիստադը, Յորուն Սանեսը, Քալե Գրյուդը, Բոդիլ Ֆուրուն, Տրին Լիզ Նեդրոսը, Մարտե Աասը և այլք։

Գլխավոր բեմի ճմլված ալյումինե փայլաթիթեղի տեսք ունեցող վարագույրն ստեղծել է Պաե Ուայթը, որն արտադրել է թատերական սարքավորումների գերմանական Gerriets GmbH ընկերությունը։ Այն ունի 23 մետր լայնություն, կշռում է 500 կգ։

Պատկերասրահ
-----------

* Հանդիսատեսները նախասրահում աստիճաններով բարձրանում ենՀանդիսատեսները նախասրահում աստիճաններով բարձրանում են
* Նախասրահի տեսքը պատշգամբիցՆախասրահի տեսքը պատշգամբից
* Հարդարանքներ նախասրահումՀարդարանքներ նախասրահում
* Ծածանվող փայտե պատըԾածանվող փայտե պատը

Ծանոթագրություններ
------------------

1. 1 2  archINFORM (գերմ.) — 1994.
2. ↑
3. 1 2  «Welcome to the New Oslo Opera House». Operaen.no. Արխիվացված է օրիգինալից 2018 թ․ մարտի 8-ին. Վերցված է 2010 թ․ նոյեմբերի 16-ին.
4. ↑  «Norway's Opera House - Norway official travel guide». visitnorway.com. 2010 թ․ ապրիլի 21. Վերցված է 2010 թ․ մայիսի 24-ին.
5. ↑  «Oslo Opera House wins international award». *Vårt Land*. The Norway Post. 2008 թ․ հոկտեմբերի 25. Արխիվացված է օրիգինալից 2020 թ․ հունվարի 2-ին. Վերցված է 2008 թ․ հոկտեմբերի 25-ին.
6. ↑  Jackie Craven (2010). «Oslo Opera House in Oslo, Norway». About.com. Արխիվացված է օրիգինալից 2011 թ․ հունվարի 14-ին. Վերցված է 2010 թ․ նոյեմբերի 16-ին.
7. ↑  «H.M. Queen Sonja Takes Part in the Unveiling of *She Lies* at The Opera». koro. 2010 թ․ մայիսի 11. Արխիվացված է օրիգինալից 2011 թ․ հուլիսի 24-ին. Վերցված է 2010 թ․ նոյեմբերի 16-ին.
8. ↑  David Peskovitz (2011 թ․ ապրիլի 7). «Opera house's fabric curtain looks like crumpled aluminum foil». BoingBoing.net. Վերցված է 2011 թ․ ապրիլի 13-ին.
9. ↑  «Gerriets Equips New Oslo Opera House». gerriets.com. 2008 թ․ հոկտեմբերի 21. Արխիվացված է օրիգինալից 2011 թ․ մայիսի 9-ին. Վերցված է 2011 թ․ ապրիլի 13-ին.

Արտաքին հղումներ
----------------

* Norwegian National Opera web pages about the Opera (*Norwegian*)
* Artworks at the new Opera House Արխիվացված 2007-07-12 Wayback Machine
* Snøhetta's web pages about the Opera

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Օսլոյի օպերային թատրոն» հոդվածին։ |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | GeoNames |
|  |
| Բառարաններ և հանրագիտարաններ | Մեծ նորվեգական |
|  |
| Չափորոշչային վերահսկողություն | GND: 7674881-9 · VIAF: 4145244333174481339 · WorldCat VIAF: 4145244333174481339 |

 |